# Steining

Et kart som viser land der offentlig steining er rettslig eller utenomrettslig form for straff. I nyere tid er steining tradisjonell straff i Iran, De forente arabiske emirater, Qatar, Bahrain, Kuwait, Mauritania, Saudi-Arabia, Sudan, Jemen, Nord-Nigeria, Afghanistan, Brunei, Pakistan, Irak og Somalia.
**Steining** er en henrettelsesmetode som innebærer at steiner kastes på den dømte til vedkommende dør. Den brutale og smertefulle straffen har blitt brukt gjennom hele den kjente historien. Steining er blant annet nevnt i moseloven i Det gamle testamentet.[*trenger referanse*]

I nyere tid er steining fortsatt tradisjonell straff, rettslig eller utenomrettslig, i Iran, De forente arabiske emirater, Qatar, Bahrain, Kuwait, Mauritania, Saudi-Arabia, Sudan, Jemen, Nord-Nigeria, Afghanistan, Brunei, Pakistan, Irak og Somalia.[*trenger referanse*]

## Historie

Steiningen av Stefanus, den første kristne martyr. Sankt Stefan var en kristen diakon i Jerusalem som nevnes i Apostlenes gjerninger kap. 6, 7 og 8. Han ble dømt til døden ved steining for blasfemi cirka 34 evt. Maleriet er for øvrig det første signerte verket av Rembrandt, malt 1624.
Steining av en kvinne som er dømt for ekteskapsbrudd i islamsk tradisjon. Illustrasjon av Abu'l Hasan Ghaffari eller hans atelier i Teheran 1853-1857 til et manuskript av *1001 natt*.
Steining er kjent fra de fleste samfunn gjennom historien. Metoden ble blant annet brukt i Sumer, den eldste kjente kulturen i Mesopotamia.

I Bibelen nevnes steining som foreskrevet henrettelsesmetode mange steder . I Evangeliet etter Johannes i Det nye testamente blir steining nevnt i forbindelse med at Jesus redder en kvinne som er tatt i ekteskapsbrudd (*Pericope Adulterae*), en tekst som for øvrig er lagt til mange århundre etter den opprinnelige bibelteksten.[*trenger referanse*] Like kjent er steiningen i Apostlenes gjerninger 7:59, der den første kristne martyren Stefanus blir steinet for blasfemi år 34 evt.

I Koranen finnes det ingen direkte støtte for steining, men andre kroppsstraffer som pisking og avkutting av hender nevnes.[*trenger referanse*] Derimot foreskriver Muhammed i hadithene steining som straff for ekteskapsbrudd.[*trenger referanse*]

I Talmud foreskrives steining som straff for 17 forskjellige lovbrudd, selv om straffen ikke har blitt praktisert siden rundt Kristi fødsel. Også i Norden har steining vært foreskrevet som straff, i for eksempel Sverige i Uppland, Øst-Götaland og Dalarna for drap på ektefelle eller for trolldom.[*trenger referanse*]

Normalt[*trenger referanse*] foregår steining ved at sivile kaster små steiner på den dømte. Steinene skal være store nok til at de kan kalles steiner, men ikke så store at de forårsaker bevisstløshet eller død med ett treff. Det er derfor en henrettelsesmetode hvor det kan ta lang tid før døden inntreffer, noe som gjør den meget smertefull. I en del tilfeller inntreffer døden ved kvelning, etter at den dømte er dekket med stein og så svekket at pusteorganene ikke er sterke nok til å trekke inn luft. Mens de fleste henrettelsesmetoder baserer seg på at en bøddel utfører henrettelsen, blir steining utført av de som måtte ønske å delta.

* Steiningen av kvinnen Gotvar, illustrasjon av Louis Moe til en versjon av *Gesta Danorum* («Danenes bedrifter») av Saxo Grammaticus 1898.
* Et inka-par steines for ekteskapsbrudd, illustrasjon fra den peruanske historieskriveren Felipe Guaman Poma de Ayalas (ca 1538–1620) illustrerte krønike fra 1615.
* Foto av en svart mann som angivelig lynsjes ved steining under raseopptøyene i Chicago sommeren 1919, da i alt 23 svarte og 15 hvite amerikanere ble drept.

### Kasting utfor stup

En henrettelsesmetode som gjerne regnes som en avart av steining er kasting utfor stup. Den dømte blir kastet utfor et høyt stup, og knuses mot stengrunnen under. I januar 2008 ble det i Iran bestemt at to dødsdømte menn skulle henrettes på denne måten. Metoden har angivelig også blitt brukt tidligere i Iran, blant annet i et tilfelle i begynnelsen av 1980-årene, men dommen i 2008 er den første som har blitt kommentert i en offisiell publikasjon. Mennene var dømt for medvirkning til voldtekt av en mann. Fire medskyldige ble idømt piskestraff.

## Se også

* Liste over henrettelsesmetoder
* Dødsstraff
* Steile og hjul
* Spissrotgang
* Martyrdød

## Referanser

## Eksterne lenker

* (en) Stonings – kategori av bilder, video eller lyd på Commons
* Flere iranere steines ihjel artikkel i Aftenposten